text: Granados: "No es pot acontentar la CUP i complir la llei al mateix temps" | Catalunya | EL PAÍS Catalunya
  Granados: "No es pot acontentar la CUP i complir la llei al mateix temps"
  La portaveu del PSC està convençuda que es crearà una comissió d'investigació pel 'cas Vidal'
  Barcelona 17 FEB 2017 - 09:11	CET
  El PSC vol seguir investigant el cas Vidal per desmuntar el que considera "l'estafa de la independència", segons Eva Granados, portaveu del partit al Parlament. En la seva opinió, la Generalitat "està enganyant" la ciutadania perquè Oriol Junqueras va negar dimecres totes les afirmacions de l'exjutge Santi Vidal, però "es promet un referèndum il·legal per proclamar la independència l'endemà si guanya el sí", assegura Granados. "No es pot acontentar la CUP i al mateix temps dir que s'està complint la llei", diu la socialista.
  El PSC està decidit a impulsar una comissió d'investigació al Parlament sobre el cas Vidal. Ciutadans i PP ja han dit que hi donaran suport i Catalunya Sí que es Pot l'està estudiant. Seria gastar l'únic cartutx que disposa l'oposició per impulsar una iniciativa similar en tot un any, ja que el reglament diu que si no ho accepta la Mesa no es pot tornar a reclamar una altra comissió igual fins al cap de 12 mesos.
  La decisió podria arribar la setmana vinent i Granados considera que és imprescindible que s'aclareixi la veracitat de les afirmacions de l'exjutge i exsenador d'Esquerra. Per a això res millor que una comissió, perquè "és evident que algú menteix", diu Granados. En la seva opinió, no se sustenta que Vidal vagi pregonant per Catalunya tot tipus de detalls sobre els preparatius de la independència que després es desmenteixen, al mateix temps que s'anuncia que s'estan ultimant les promeses "estructures d'Estat".
  La CUP i Junts pel Sí van fer valer la seva majoria parlamentària i van vetar dimecres passat la compareixença de cinc consellers de la Generalitat i del mateix Vidal. Granados no tem que el veto es repeteixi en la futura comissió d'investigació per esclarir si la Generalitat ha obtingut les dades fiscals dels catalans de manera il·legal, si hi ha una partida oculta de 400 milions d'euros per al referèndum, si s'han elaborat llistes de jutges favorables a la secessió o si els Mossos estan sent entrenats per una unitat d'espionatge d'un altre Estat.
  "La comissió d'investigació tindrà lloc i es votarà un pla de treball i compareixences. Si el Govern de Puigdemont insisteix que no vol venir a donar explicacions s'estarà retratant i evidenciant que la política governamental està basada en un engany", opina Granados. La diputada socialista considera que "no hi ha ruptures legals, inodores, incolores i insípides. És una història que no s'aguanta".